Horisont 2020

Horisont 2020 var EUs rammeprogram for forskning og innovasjon, for perioden på sju år fra 1. januar 2014 til 31. desember 2020. Programmet hadde et budsjett på 80 milliarder euro, som var det tredje største i EU, etter landbruks- og regionpolitikken.

Europeiske stats- og regjeringssjefer ba i 2011 Europakommisjonen om å sammenbinde alle EUs tidligere forsknings- og innovasjonsfond til et felles strategisk rammeverk. Kommisjonen lanserte deretter prosjektet Horisont 2020, som fikk tilslutning fra Europaparlamentet.

Fondet finansierte prosjekter etter søknad. Horisont 2020 satte såkalt Åpen tilgang som betingelse for tildeling av midler. Horisont Europa er planlagt som en etterfølger til Horisont 2020.

Formål og innhold 
Formålet med opprettelsen av Horisont 2020 var å sikre at Europa skulle stå for forskning i verdensklasse, å fjerne barrièrer for innovasjon og for å gjøre det enklere for almenheten og den private sektor å arbeide samme for innovasjon.

Horisont 2020 besto av tre hoveddeler:

 Fremragende forskning, med vekt på:
 støtte til grensesprengende forskning gjennom Det europeiske forskningsrådet (ERC)
 utvikling av og tilgang til forskningsinfrastrukturer
 mobilitet og karriereutvikling gjennom Marie Skłodowska-Curie Actions
 fremtidige og fremvoksende teknologier
 Industrielt lederskap, med vekt på
 strategiske investeringer i nåværende og fremtidige muliggjørende og industrielle teknologier og tjenester, med særlig støtte til informasjons- og kommunikasjonsteknologi, nanoteknologi, avanserte materialer, bioteknologi, avanserte produksjonsprosesser og romfart
 å lette tilgangen til risikokapital
 støtte til små og mellomstore bedrifter med stort vekstpotensial i hele EU
 Forskning knyttet til store samfunnsutfordringer, med vekt på
 helse, demografiske endringer og velferd
 matsikkerhet, bærekraftig landbruk og skogbruk, marin og maritim forskning og innenlands vannforskning og bioøkonomi
 sikker, ren og effektiv energi
 smart, grønn og integrert transport
 klima, miljø, ressurseffektivitet og råmaterialer
 sikre samfunn - beskyttelse av Europa og dets borgeres sikkerhet og frihet
 Europa i en verden i endring - inkluderende, innovative og reflekterende samfunn.

Deltakelse utenfor EU 

I tillegg til EUs medlemsstater har 16 land vært tilknyttet Horisont 2020: Albania, Armenia, Bosnia-Hercegovina, Færøyene, Nord-Makedonia, Georgia, Island, Israel, Moldova, Montenegro, Norge, Serbia, Sveits, Tunisia, Tyrkia og Ukraina.

Referanser

Eksterne lenker 
 

Forskning i Den europeiske union
Etableringer i 2014
2014 i Europa